text: Kommer KIF i Vejen for russiske Lada?
  08 april 2012 kl. 08.26
  KIF Vejen møder i eftermiddag i Vejens Idrætscenter et landsholdsspækket russisk storhold Lada i en Europa Cup-semifinale.
  Efter sidste weekends svære udekamp i Rusland, hvor KIF Vejen tabte med 16-21 efter en formidabel fighterindsats er træner Jan Laugesen betinget optimist.
  -Pigerne leverede en fantastisk kamp i Rusland. At holde Lada nede på 21 mål er meget høj klasse. At vi selv kun fik scoret 16 mål skyldes, at vi i anden halvleg manglede ressourcer. Pigerne fightede med syre i benene i de sidste tyve minutter. Derfor satser jeg på, at vi søndag får en eller to af de skadede spillere til rådighed. Lada er et klassehold. Derfor skal vi i den grad have opbakning fra tilskuerne i Vejen Idrætscenter, siger træner Jan Laugesen til KIF Vejens hjemmeside. 
  EHF Cup-semifinalen mellem KIF Vejen og Lada fløjtes i gang kl. 17.00.
  Du kan se billeder fra kampen i TV SYD kl. 19,30, hvor cheftræner Jan Laugesen også er klar med kommentarer til kampen, når vi sender direkte fra Vejen Idrætscenter.
  